Folketing
2009-05-07

Tak formand. Der er et eller andet, som ikke hænger sammen i det, udenrigsministeren siger. Lissabontraktaten er man godt tilfreds med, og det har jeg forstået. Vi har sådan set haft en række debatter her i Folketingssalen, og vi har stillet en række spørgsmål, hvor regeringen har udnyttet al sin elokvens til at fremhæve de ting, som regeringen mener er gode. Så ændrer irerne på Lissabontraktaten, og nu synes man også, den model er fantastisk god. Det, der tidligere var godt, fordi det skabte en effektiv mekanisme i Kommissionen, men som nu er taget ud, er stadig væk godt, fordi det er meget godt, at man sikrer, at hvert medlemsland har en kommissær. Jeg er sådan set fuldstændig enig i, at det er godt, at hvert medlemsland har en kommissær, men det er da barokt, at man kan rose både den traktat, hvor vi ikke havde en kommissær, og den traktat, hvor vi har en kommissær.